મોદીજનો ચાર રાજ્યો વિશે સાચું ચિત્ર જણાવશે નહીં અને તેમની પાસે આટલા ઊંડાણપૂર્વક વિશ્લેષણની અપેક્ષા રાખવી વ્યર્થ છે. પણ સાચું ચિત્ર શું છે તે હવે જોઈએ. સૌપ્રથમ વાત કરીએ 'સવાયા સામ્યવાદી' પુરવાર થયેલા મમતાદીદીના બંગાળની. વર્ષ 2014માં નરેન્દ્ર મોદી ભારતીય રાજનીતિના સુપરસ્ટાર હતા અને દેશમાં 'અચ્છે દિન'ની લહેર હતી. આ લહેર પર સવાર ભાજપને લોકસભાની ચૂંટણીમાં પશ્ચિમ બંગાળમાં 17 ટકા મત મળ્યાં હતાં. તેના પરથી ભાજપે અનુમાન હતું કે વિધાનસભાની ચૂંટણીમાં તેનો મતહિસ્સો વધશે. પણ મોદી સરકારની બે વર્ષની કામગીરી પછી ખરેખર શું થયું? બંગાળમાં વિધાનસભાની ચૂંટણીમાં પરિણામો જાહેર થયા પછી ભાજપનો મતહિસ્સો વધવાને બદલે ઘટીને 10 ટકા થઈ ગયો છે. એટલે હકીકતમાં પશ્ચિમ બંગાળના પરિણામો તો મોદી સરકારની બે વર્ષની કામગીરીથી બંગાળની પ્રજા કેટલી ખુશ છે તેનો ચિતાર આપી દીધો છે.